༄༅།ན་མོ་གུ་རུ།ཆོས་སྔོན་འགྲོ་མང་དུ་གསུངས་པ་ཡི།།དོན་བསྡུས་ཞེན་ལོག་ངེས་འབྱུང་ཡིན།།ཁྱད་པར་བླ་མའི་མོས་གུས་གཅེས།།ས་ལམ་ལོ་ཟླས་བགྲོད་པ་ཡིན།།དངོས་གཞིའི་གནད་མང་བཤད་ན་ཡང་།།སྟོང་ཉིད་སྙིང་རྗེའི་སྙིང་པོ་ཅན།།དེ་ལས་ཟབ་པའི་ཆོས་གཞན་མེད།།རང་སེམས་སྟོང་གསལ་མ་འགགས་པ།།སྐུ་གསུམ་རང་བཞིན་ཚང་བ་ཉིད།།ངོས་ཤེས་དྲན་རྫི་བརྟེན་པ་ལས།།སྟོང་ཉིད་ལོགས་སུ་འཚོལ་མི་དགོས།།གནས་ལུགས་མ་རྟོགས་འཁྲུལ་པ་ཡི།།མ་རྒན་འགྲོ་ལ་སྙིང་རྗེ་བསྒོམ།།རྗེས་ཀྱི་བྱ་བ་མང་བཤད་ཀྱང་།།སྡིག་པ་བྱས་ན་འཕྲལ་དུ་བཤགས།།དགེ་བ་གང་འགྲུབ་སེམས་ཅན་རྣམས།།སངས་རྒྱས་ཐོབ་ཕྱིར་བསྔོ་བར་བྱ།།ཐེག་པ་ཆེན་པོའི་སྨོན་ལམ་གདབ།།དེ་སྐད་རི་ནང་མཁའ་འགྲོ་མའི།།བཞེད་ངོར་བློ་གྲོས་མཐའ་ཡས་པས།།ཤར་མར་སྨྲས་འདིས་གཞན་ཕན་ཤོག།མངྒ་ལཾ།།།།